**П Р О Г Р А М**

**СПРОВОЂЕЊА СИСТЕМАТСКЕ ДЕРАТИЗАЦИЈЕ**

**НА ТЕРИТОРИЈИ ОПШТИНЕ ИВАЊИЦА ЗА 2024. ГОДИНУ**

Овим Програмом, на основу Закона о заштити становништва од заразних болести (Сужбени гласник РС“, број 15/2016, 68/2020 и 136/2020), утврђује се намена и начин коришћења опредељених средстава из буџета општине Ивањица за 2024. годину. Средства су намењена за реализацију Програмаспровођења систематске дератизације на територији општине Ивањица за 2024. годину.

Овај Програм обухвата значај дератизације, циљ програма, обим системске дератизације, мере за реализацију програма, динамику спровођења програма и стручни надзор.

**I ЗНАЧАЈ ДЕРАТИЗАЦИЈЕ**

Дератизација представља важну меру за заштиту становништва од заразних болести. Ова хигијенско-епидемиолошка мера предузима се у циљу уништења глодара (мишева и пацова) као важних чинилаца у настанку заразних болести.

Закон о заштити становништва од заразних болести („Службени гласник РС“, број 15/2016, 68/2020 и 136/2020) дефинисао је да је профилактичка (превентивна) дератизација скуп мера и техника које се предузимају пре појаве болести, а у циљу спречавања појаве заразе путем уништавања узрочника заразе или пресецањем трансмисије уништавањем преносиоца заразе, које се спроводе у насељеним местима, на јавним површинама, стамбеним објектима и у другим објектима у којима се обавља друштвена, односно јавна делатност, које предузима орган локалне самоуправе у циљу заштите становништва од заразних болести.

**ДЕРАТИЗАЦИЈА –** подразумева системско третирање што већег броја шахти канализационе мреже и објеката на одређеној територији, површине паркова, гробаља, депонија и приобаља река, ради сузбијања и уништавања мишоликих глодара (пацова и мишева) ради свођења њиховог броја на један толерантан ниво (биолошки минимум). Мишолики глодари, који осим што су преносници или резервоари заразних болести, уништавају и загађују велике количине хране и намирница. У потрази за храном оштећују различите препреке на које наилазе (водоводне цеви, електричне и телекомуникационе водове, намештај, амбалажу) и тако изазивају велике материјалне штете.

Дератизација се предлаже и спроводи из следећих разлога:

* здравствених,
* економских и
* хигијенско естетских.
* ЗДРАВСТВЕНИ РАЗЛОЗИ: Мишолики глодари су преносиоци читавог низа обољења на човека, домаће и дивље животиње. У нашим приликама штетни глодари имају посебан значај у ширењу разних заразних болести (хеморалгичне грознице са бубрежним синдромом, салмонелоза, лептоспироза, куга и друге).
* ЕКОНОМСКИ РАЗЛОЗИ: Мишолики глодари су штеточине пољопривредних усева, повртњака и вртова. Такође, праве огромне штете уништавајући грађевински материјал, електро, водоводну, топловодну и канализациону инсталацију, и предмете значајне уметничке, културне и историјске вредности.
* ХИГИЈЕНСКО ЕСТЕТСКИ РАЗЛОЗИ: Изазивају одбојност, гађење и страх код већине људи.

**II ЦИЉ ПРОГРАМА**

Циљ доношења програма је деловање ради сузбијања појаве заразних болести становништва, смањењем популације глодара као преносиоца узрочника заразних болести.

**Дератизација** – скуп поступака за сузбијање и уништавање штетних мишоликих глодара, који се спроводе у циљу смањења њихове популације на биолошки минимум: црни пацов, сиви пацов и кућни миш.

1. *Црни пацов (RATTUS RATTUS)* – је сталан пратилац човека. Насељава куће, обично таване, магацине и пољопривредне објекте. У погледу хране је сваштојед. Женке се коте 3-5 пута годишње са 5-10 младих који постају плодно зрели за 30 дана. Убраја се у најлукавију и најнеповерљивију животињу, а уједно је веома дрска и крволочна животиња.
2. *Сиви пацов (RATTUS NORVIGICUS)* – насељава канализацију и затворене канале, приобаља река, кланице, живинарске фарме као и оборе за свиње. Сваштојед је, а у изузетним ситуацијама напада и човека. Женке се коте 3-4 пута годишње, са 6-12 младих који постају плодно зрели за 30 дана.
3. *Кућни миш (MUS MUSCULUS)* – живи у кућама, а лети по пољима. У току зиме се повлачи са поља у куће и пољопривредне објекте. Наноси знатне материјалне штете. Женке се коте 5-8 пута годишње, са 6-8 младих који постају плодно зрели за 30 дана.

Потреба за сталним превентивним акцијама и тиме одржавање њиховог броја на биолошком минимуму је оправдана јер је познат њихов велики биолошки потенцијал. Благовремени почетак и истовремено извођење ових мера на планираним површинама има велики утицај на укупни успех сузбијања штетних глодара у току године.

**III ОБИМ СИСТЕМСКЕ ДЕРАТИЗАЦИЈЕ**

Дератизација на територији општине Ивањица, спроводи се на основу Програмаспровођења систематске дератизације на територији општине Ивањица за 2024. годину, припремљеног на основу постојећих Законских прописа, као и специфичности саме територије општине.

Програмом спровођења систематске дератизације на територији општине Ивањица за 2024. годину дефинисано је:

- Вршење услуга овлашћеног, стручног и акредитованог извођача за спровођење системске дератизације на територији општине Ивањица у 2024. години. Ова услуга подразумева скуп активности на обављању систематске дератизације:

* јавних зелених површина,
* гробаља,
* приобаља реке,
* депонија,
* нехигијенских насеља,
* канализационе мреже,
* пословних и помоћних градских просторија,
* подрумских просторија објеката за колективно становање
* објекти вртића, основних и средњих школа и других јавних установа.

О спроведеним третманима, који су у складу са Оперативним планом извођења систематске дератизације, изабрани извођач радова ће сачињавати извештаје и редовно их достављати наручиоцу послова. Извештаји ће садржати све податке о реализованим третманима систематске дератизације на територији општине Ивањица у 2024. години. Извршилац послова је дужан да по пруженим услугама сачини коначан Извештај и достави га Наручиоцу у року од 10 (десет) дана од дана завршетка уговорене обавезе.

**IV МЕРЕ ЗА РЕАЛИЗАЦИЈУ ПРОГРАМА**

Спровођење системске дератизације на територији општине Ивањица за 2024. годину, обухвата следеће мере:

- примену препарата – врста, тип и количина препарата која ће бити употребљена мора бити у складу са важећим законским прописима, водећи рачуна о ефикасности препарата, нешкодљивости по људско здравље и заштити животне средине. Избор и примена препарата, који су регистровани за примену у Републици Србији, вршиће се на основу испитивања стања на терену – бројност, густина, активности популације и биолошких особина третиране врсте, ефикасности препарата на датом терену и према прогнози дате стручне установе;

Пре вршења системске дератизације на јавним површинама мора се извршити обавештавање грађана путем јавних средстава информисања. Обавештење се мора истаћи и на прилазима јавним површинама. Обавештење грађана врши овлашћена организација која изводи системску дератизацију.

**Квалитет пружених услуга**

Пружалац услуге је дужан да услугу која је предмет јавне набавке врши у свему према важећим нормативима и стандардима који важе за ову врсту посла, као и да употребљава средства која су према важећим прописима и процедурама регистрована за употребу у Републици Србији, и која су нешкодљива за људе, а све у складу са прописаним техничким нормативима и произвођачким спецификацијама.  
Пружалац услуге је дужан да приликом третмана дератизације користи мамке чији је квалитет утврђен токсиколошким и екотоксиколошким испитивањима, у складу са принципима лабораторије добре праксе, који у свом саставу имају квалитетне атрактанте, као што су: овсене пахуље, шећер или рибље брашно.  
Такође је неопходно да понуђач у свом пословању примењује следеће важеће ISO стандарде: 9001, 14001, 45001, 22000 и CEPA STANDARD - SRPS EN 16636.

**Обавештавање грађана о спровођењу дератизације**

Обавештавање грађана о спровођењу третмана систематске дератизације на законом прописан начин, путем летака који ће бити постављени на видном месту у свим месним заједницама на огласним стубовима и таблама као и на сваком објекту више породичног становања – на улазу у зграду и на месту где су мамци постављени. Такође, понуђач је обавезан да обавештавање грађана врши путем средстава јавног информисања на језицима у службеној употреби на територији општине Ивањица, најмање 48 сати пре одпочињања акције.

**Спровођење дератизације**  
У Месним заједницама дератизација се врши директном применом или доделом биоцидног производа – мамка од стране оперативних екипа у сваком домаћинству које то буде дозволило,док се у деловима на јавним површинама, деловима са зградама, у помоћним и подрумским просторијама биоцидни производ искључиво поставља од стране оперативних екипа.

У више стамбеним зградама (објекти колективног становања) у сарадњи са управницима зграда, биоцид ће се постављати у подрумима и таванским просторијама у дератизационе станице од тврде пластике или на нека друга погодна места.

На јавним површинама мамке у парафинским блоковима и расутом стању такође постављају искључиво обучени оперативци.

Систематска дератизација у сеоским месним заједницама ће се обављати у кординацији са представницима те заједнице по списковим, а на исти начин као и у градским месним заједницама.  
Сви корисници код којих је мамак постављен или им је додељен морају добити обавештење и упозорење за биоцидни производ, како би се избегле евентуалне нежељене последице.  
Угинуле глодарe неопходно је уклонити са терена, на безбедан начин како не би дошло до евентуалног ширења зооноза и како би се комунална хигијена одржала на оптималном нивоу

V Динамика спровођења програма:

Акција ће се спровести у током јула месеца 2024.године

VI Стручни надзор и извештавање

Општинска управа ће дефинисати стручни тим за вршење надзора и контролу квалитета извођења: безбедност за људе, животиње и биљке, квалитет припреме и примене препарата.

Извештаје о изведеној систематској дератизацији по фазама подносиће извршилац посла стручном тиму за вршење надзора најкасније 10 дана од завршетка периода предвиђеног за извођење. Стручни тим ће извештај допунити мишљењем о безбедности и квалитету и достављати Градском већу као обједињени извештај о реализацији систематске дератизације најкасније 5 дана од дана пријема извештаја од извршиоца посла.

Систематска дератизација на територији општине Ивањица у 2024. години ће се финансирати на основу Одлуке о Буџету општине Ивањица у 2024. години.

**Датум Овлашћено лице понуђача  
 М. П.  
\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

***НАПОМЕНА: Понуђач потписује Пројектну документацију чиме потврђује да је сагласан са условима дефинисаним пројектом.***